共251,分13页显示12 3 4 5下一页
七言律诗
七言律诗
彩仗泥牛罢晓鞭,春来岁去重相怜。
客途风雪庚申夜,官烛文书癸亥年。
经略才疏悬铸错,诛求政苦望更弦。
东巡叵作澄清地,具纸归心到上前。
七言律诗
太平端合老人龙,卧隐城南江上峰。
笔讶草《玄》高起冢,膏因继晷惯烧松。
花间得句诸儿续,月底吹箫二客从。
闭户著书秋更晚,隔溪烟树夕阳重。
读唐人钱起诗黄绶罢来多远客青山何处不愁人之句
七言律诗
林园乐事颇相关,不换神仙只一闲。
荒径也须存白菊,愁人元不是青山。
将雏野鹤飞还舞,酿蜜崖蜂去却还。
凉月孤舟自浓睡,乘流知下几溪湾。
七言律诗
露宿官山月转晴,山垭老泪寄苍生。
檄书夜下秋前捷,野哭时悬枕上声。
墟落鸢鸦荒骨乱,石田狐鼠晚蒿平。
经心门井溪来血,流入瞿塘水尚腥。
七言律诗
两川摇扤尚迟留,耳落边声结素愁。
草阅阵旗江郭靖,云移仙盖野堂幽。
时危附髀思屠狗,日短归心寄饲牛。
忝窃三朝今老惫,驱驰何计足消忧。
七言律诗
眼前三日是回程,万死天容脱此生。
官烛对床翻老泪,城笳落耳误边声。
峡江今度风波隔,驿使初传猿鸟惊。
卧病老臣无气力,勉叉双手贺升平。
七言律诗
霜前黄叶漫秋山,瘦竹疏花共晚闲。
老去筋骸翻自念,日来云水信相关。
经心杨柳三眠外,作意棋枰一著间。
好是内庖羞独割,冻梨惭改故时颜。
七言律诗
朐䏰霜青白雁群,小堂对柏日西曛。
繁星江接巴文水,淡墨山开盛字云。
井切三潮兵幸洗,冈当一火玉为焚。
具知野骨封侯炜,静夜冤声触处闻。
七言律诗
老销髀肉愧征鞍,目对人心日转难。
尽索丁奇翻戊校,几烹丙穴侑辛盘。
马鸣路黑边麈满,巷哭堂深短烛寒。
惆怅乱阶谁首事,范阳无地葬衣冠。
七言律诗
新词孤调属更弦,诏下欢声己盛传。
捧腹歌随帝力后,渴心时到圣人前。
竟陵云气天申日,大陆河清震出年。
衰朽老臣叨起命,一封重乞木兰船。
七言律诗
碧山元自属遗人,重见阴厓一例春。
己分居閒还宋鬼,忽逢起落是尧臣。
老于壮日肝肠在,病入稀龄齿发新。
天语叮咛深有涕,遇奇无力答皇仁。
① 嘉靖更元正德辛巳四月二十二日也先是有庆云之瑞河清之瑞季夏月朔庆云连现莆之壶山者三日六日九日又现圣人出世海岳效灵不偶然如是也当是时方君松厓陈君石峰郑君山斋黄君西壶黄君后峰暨余暨吾家守仁以永以乘凡八应起命策进士者十六人壶之瑞瑞国亦瑞莆也诗为纪
重是河清应旧传,纪云今喜到莆田。
瑞符翼轸真龙出,文应壶山八凤连。
韶舞周风前礼乐,尧封禹贡外山川。
野心亦有趋陪愿,报答功疏愧老年。
七言律诗
雁声平送一天秋,不尽长江水自流。
两字时名空短剑,百年吾道信沧洲。
疏松古路通仙径,落日澄潭下钓舟。
醉答樵歌山月白,野情无梦入拘囚。
七言律诗
步入青林听鸟声,九峰云物为谁情。
逢辰更属乾坤债,送远真忘水陆程。
廨舍湖山清入画,帝乡草木旧知名。
肝肠倒尽还新诏,悔少南庄是此行。
七言律诗
小亭孤坐欲黄昏,门外双溪带雨浑。
白转画帘微月色,绿回荒径重苔痕。
别来仙子元无梦,招到湘累尚有魂。
引犊断桥归却晚,数声芦竹正江村。
七言律诗
石林长送午风清,广漠晴开境倍明。
无尽烟畦随意绿,大荒秋水带云平。
天低迥野鹭时过,梦落空江鹤一鸣。
不险不夷閒是福,十洲占断有谁争。
七言律诗
① 嘉靖赴召以周随周未子君父义不顾私抑数也
召命三申力敢辞,转于遇晚属深思。
枘方几适循时制,弦直真烦圣主私。
心有温公元己病,迹如樊子故无奇。
秋瓜落尽曾根蒂,祗恐归时异去时。
七言律诗
父踏征舆子据鞍,相看同是出门难。
末缘未念悬儿女,深有馀忠入肺肝。
旧隐载承天上召,老饕重似梦时官。
穷年翠竹江村下,衰凤何心复羽翰。
七言律诗
纳纳乾坤一草堂,碧溪斜绕两山长。
野心自卜黄梨坞,土俗犹传紫橘庄。
入手风烟閒是福,无情岁月老都忘。
道人未断江湖梦,羽扇纶巾觅醉乡。
七言律诗
俗谐无韵作东还,源口寻来是几湾。
天与素缘酬洞壑,公留玄秘属溪山。
著残野屐身长健,开尽岩花鬓未斑。
安乐一窝眠较稳,悔前名姓落人间。